פרשת חוקת

**בס"ד**

**ערוך בידי צבי האריס כל הזכויות שמורות תשס"ז**

**מה מסופר בפרשת חוקת? סיכום הפרשה- ליל שבת**

פָּרָשַׁת הַשָּׁבוּעַ פּוֹתַחַת בְּדִינֵי פָּרָה אֲדֻמָּה. אָדָם מִיִּשְׂרָאֵל שֶׁנִּטְמָא בְּטֻמְאַת מֵת צָרִיךְ לְהִטַּהֵר עַל יְדֵי אֵפֶר פָּרָה אֲדֻמָּה. הַפָּרָה צְרִיכָה לְהִבָּחֵר בְּקַפְּדָנוּת: פָּרָה אֲדֻמָּה שֶׁיֵּשׁ בָּהּ שְׁתֵּי שְׂעָרוֹת שְׁחֹרוֹת וְכֵן פָּרָה שֶׁהָיָה עָלֶיהָ עֹל אֵינָן רְאוּיוֹת לְמִצְוָה זוֹ.

כְּדֵי לְטַהֵר טְמֵא מֵת צָרִיךְ לְהַזּוֹת עַל הַטָּמֵא תַּעֲרֹבֶת שֶׁל אֵפֶר הַפָּרָה, מַיִם וּדְבָרִים נוֹסָפִים, בַּיּוֹם הַשְּׁלִישִׁי וּבַיּוֹם הַשְּׁבִיעִי של תַּהֲלִיךְ טָהֳרָתוֹ. אֶחָד הַדְּבָרִים הַמְּעַנְיְנִים בְּפָרָה אֲדֻמָּה הוּא שֶׁהַכֹּהֲנִים הַמְּכִינִים אֶת אֵפֶר הַפָּרָה נִטְמָאִים (וּצְרִיכִים לִטְבֹּל כְּדֵי לְהִטַּהֵר) בּוֹ בַּזְּמַן שֶׁטְּמֵא הַמֵּת מִטַּהֵר.

בְּפָרָשַׁת חֻקַּת מִרְיָם וְאַהֲרֹן נִפְטְרוּ. חז"ל מְלַמְּדִים אוֹתָנוּ שֶׁכַּאֲשֶׁר מִרְיָם נִפְטְרָה הִסְתַּלְּקָה הַבְּאֵר שֶׁמִּמֶּנָּה שָׁתוּ בְּנֵי יִשְׂרָאֵל בְּמֶשֶׁךְ אַרְבָּעִים הַשָּׁנָה שֶׁהֵם הָיוּ בַּמִּדְבָּר וְכַאֲשֶׁר אַהֲרֹן נִפְטַר הִסְתַּלְּקוּ עַנְנֵי הַכָּבוֹד.

ה' צִוָּה אֶת מֹשֶׁה לְדַבֵּר אֶל הַסֶּלַע וְיֵצְאוּ מִמֶּנּוּ מַיִם לְהַשְׁקוֹת אֶת בְּנֵי יִשְׂרָאֵל. מֹשֶׁה אָסַף אֶת בְּנֵי יִשְׂרָאֵל ו…..הִכָּה בַּסֶּלַע. מִן הַסֶּלַע יָצְאוּ מַיִם, אֲבָל מֹשֶׁה וְאַהֲרֹן נֶעֶנְשׁוּ עַל הַכָּאַת הַסֶּלַע.

בְּנֵי יִשְׂרָאֵל שׁוּב הִתְלוֹנְנוּ וּמִסְפָּר רָב מִבְנֵי יִשְׂרָאֵל מֵתוּ בְּמַכַּת נְחָשִׁים. לְאַחַר שֶׁמֹּשֶׁה הִתְפַּלֵּל אֶל ה', ה' צִוָּה אוֹתוֹ לַעֲשׂוֹת נְחַשׁ נְחֹשֶׁת וְלִתְלוֹת אוֹתוֹ עַל מַקֵּל. כָּל מִי שֶׁנְּשָׁכוֹ נַחַשׁ וְהִסְתַּכֵּל בְּנָחָשׁ הַנְּחֹשֶׁת, הִתְרַפֵּא.

בְּנֵי יִשְׂרָאֵל רָצוּ לַעֲבֹר דֶּרֶךְ אֱדוֹם, אַךְ הָאֱדוֹמִים סֵרְבוּ לְאַפְשֵׁר לִבְנֵי יִשְׂרָאֵל לַעֲבֹר בְּאַרְצָם. כַּאֲשֶׁר בְּנֵי יִשְׂרָאֵל רָצוּ לַעֲבֹר בְּאֶרֶץ הָאֱמוֹרִי, גַּם הָאֱמוֹרִים לֹא רָצוּ לְאַפְשֵׁר לִבְנֵי יִשְׂרָאֵל לַעֲבֹר בְּאַרְצָם. סִיחוֹן מֶלֶךְ הָאֱמוֹרִי יָצָא לְהִלָּחֵם בִּבְנֵי יִשְׂרָאֵל וּבְנֵי יִשְׂרָאֵל כָּבְשׁוּ אֶת אַרְצוֹ.

🙜